| Artikkelen inngår i serien om
**Sagalitteratur** |
| --- |
| Utsnitt fra Njåls saga i Möðruvallabók (AM 132 fol.13r) omtrent år 1350. |
| **Sagatyper** |
| Islendingesagaer, Tått, Kongesagaer, Fornaldersaga, Biskopsaga, Samtidssaga, Apostelsaga, Skaldekvad |
| **Lister** |
| Liste over islendingesagaene, Liste over fornaldersagaer |
| **Viktige manuskript** |
| Fagrskinna, Flatøybok, Morkinskinna, Möðruvallabók, Codex Regius |
| **Noen kongesagaer** |
| Den eldste saga om Olav den hellige, Ågrip, Fagrskinna, Snorre Sturlasons Heimskringla, Den større saga om Olav Tryggvason, Sverres saga, Sturla Tordssons Håkon Håkonssons saga |
| **Se også** |
| Norrøn litteratur, Landnåmabok, Árni Magnússon, Árni Magnússon-instituttet |

**Frá Fornjóti ok hans ættmönnum** (norsk: *Om Fornjot og hans ættmenn*) er en betegnelse på to eller tre bruddstykker eller fragmenter av en eller flere islandske fornaldersagaer. Samlebetegnelsen «*Frá Fornjóti ok hans ættmönnum*» ble introdusert av den danske historikeren Carl Christian Rafn som ga ut to av bruddstykkene som en fornaldersaga i sitt verk «*Fornaldar sögur Nordrlanda*» (1829-30). I kildeskriftet Flatøybok (*Codex Flatöiensis*, fra slutten av det 14. århundre) kalles de to bruddstykkene *Hversu Nóregr byggdisk* (norsk: *Hvordan Norge ble bygd*) og *Fundinn Nóregr* (norsk: *Norge funnet*).

Senere har også historikeren Guðni Jónsson benyttet begrepet om tre bruddstykker i sitt verk «*Fornaldarsögur Norðurlanda*» (1943-44). Han inkluderte da også «*Af Uplendinga konungum*» (norsk: *Om Opplendingenes konger*).

Innbyrdes uavhengighet
----------------------

Det er ikke noe som tyder på at de tre fragmentene som presenteres under samlebetegnelsen opprinnelig har vært skrevet som ett dokument. De to første («*Hvordan Norge ble bebygd*» og «*Norge funnet*») er nokså like i innhold. I innledningen til den norske utgaven av *Flatøybok* (2014) forklares det at «Hvordan Norge ble bebygd» ble «*skrevet en eller annen gang mellom 1225 og 1290 og er bevart bare i Flatøybok. Det er Magnus Torhallsson som har ført fortellingen i pennen. Han bygger sin fortolkning på en eldre og noe annerledes versjon. Den finnes i begynnelsen av Orknøyingesagaen lenger bak i denne boka (Norge funnet).*»

Kong Olav Tretelgja, illustrasjon av Gerhard Munthe til Ynglingesagaen (1898)
Fragmentet «*Om Opplendingenes konger*» er overlevert i manuskriptet Hauksbók og finnes ikke i andre håndskrifter. Den overleverte teksten er en kort, ensiders genealogisk oversikt over konger av Ynglingeætten fra Olav Tretelgja til Ragnvald Heidumhære som var Harald Hårfagres fetter.

Tematisk likhet
---------------

Samlingen av de tre bruddstykkene synes å være begrunnet i tematisk likhet. Alle har som hovedtema å ramse opp avstamningen til de kjente kongsslekter i Norden, i særdeleshet Ynglingeætten som Harald Hårfagre tilhørte.

«*Norge funnet*», som oppgis å være den eldste nedtegnelsen, ramser opp noen mytiske slektsledd fra urjotnen Fornjot. I Flatøybok er dette fragmentet plassert som en innledning til Orknøyingesagaen, og gir slektsmessig bakgrunn for Ragnvald Mørejarl.

«*Hvordan Norge ble bygd*» er den lengste teksten og er innledningsvis ganske lik Norge funnet. Den gir i tillegg mange andre slektslinjer for andre kongsslekter som Skjoldunger, Budlunger, Bragninger, Ødlinger, Vølsunger og Niflunger.

Den korte teksten «*Om opplendingenes konger*» (eller «*Om opplandskongene*») er et fragment som omtaler sju slektsledd i Ynglingeættens kongerekke fra den sannsynligvis historiske kong Olav Tretelgja i Värmland og fram til Ragnvald Heidumhære.

Opplysningene i sagafragmentene samsvarer i store trekk med opplysningene i Ynglingesagaen.

Referanser
----------

1. ↑  Flatøybok, bd 1, red. Titlestad, Rowe og Birgisson, Saga bok, 2014, s 99
2. ↑  Snorre Sturlason, Ynglingesagaen

Eksterne lenker
---------------

* Finnur Jónsson: Den oldnorske og oldislandske litteraturs historie, 1923
* *Hvorledes Norge ble bosatt* i norsk oversettelse (Kjell Tore Nilssen og Arni Olafsson) på norsesaga.no
* *Oppdagelsen av Norge* (*Norge funnet*) i norsk oversettelse (Kjell Tore Nilssen og Arni Olafsson) på norsesaga.no
* *Om Opplandskongene* i norsk oversettelse (Kjell Tore Nilssen og Arni Olafsson) på norsesaga.no

Litteratur
----------

* Flatøybok, bd 1, red. Titlestad, Rowe og Birgisson, Saga bok, 2014, ISBN 978-82-91640-80-8

Portal: Litteratur